হাসিনাকে কেন ‘দস্যুদের পরিবার’ বলে নিশানা করলেন ইউনুস?

ওয়েব ডেস্ক: দিন দুয়েক আগেই বাংলাদেশের (Bangladesh) অন্তর্বর্তী সরকারের (Interim Government) প্রধান উপদেষ্টা মহম্মদ ইউনুসকে (Mohammed Yunus) ‘সুদখোর’ এবং ‘জঙ্গিনেতা’ বলে কটাক্ষ করেছিলেন দেশের প্রাক্তন প্রধানমন্ত্রী শেখ হাসিনা (Sheikh Hasina)। আর এবার হাসিনাকে পাল্টা তোপ দাগলেন ইউনুস। বঙ্গবন্ধুর কন্যাকে জবাবী ভাষায় ‘দস্যুদের পরিবার’ বলে নিশানা করলেন তিনি নোবেলজয়ী অর্থনীতিবিদ।

সম্প্রতি আন্তর্জাতিক সংবাদমাধ্যমকে দেওয়া এক সাক্ষাৎকারে ইউনুস বলেন, “হাসিনার শাসনে কোনও সরকার ছিল না, ছিল শুধু একটি দস্যুদের পরিবার।” তিনি দাবি করেন, শেখ হাসিনার ক্ষমতাত্যাগের সময় দেশের অবস্থা একেবারে বিধ্বস্ত হয়ে গিয়েছিল। তাঁর কথায়, “যখন আমি দায়িত্ব নিই, তখন বাংলাদেশের অবস্থা গাজার মতো ছিল। পার্থক্য শুধু এতটুকু যে, এখানে বাড়িঘর ধ্বংস হয়নি, কিন্তু প্রতিষ্ঠান, পুলিশ ও আন্তর্জাতিক সম্পর্ক পুরোপুরি ভেঙে পড়েছিল।”

আরও পড়ুন: “ক্ষমতায় সুদখোর, জঙ্গিনেতা ইউনুস,” কেন এমন বললেন হাসিনা?

তবে এখনও বাংলাদেশের আইনশৃঙ্খলা পরিস্থিতি ইউনুস সরকারকে একাধিক প্রশ্নের মুখে এনে দাঁড় করিয়েছে। অন্তর্বর্তী সরকারকে বিভিন্ন ইস্যুতে কোণঠাসা করছে বিভিন্ন রাজনৈতিক দল। তবে ইউনুসের মতে, হাসিনার শাসনকালের তুলনায় এখনকার পরিস্থিতি ভালো। তিনি জানান, সেনাবাহিনীর সঙ্গে অন্তর্বর্তী সরকারের সুসম্পর্ক রয়েছে এবং তাঁদের তরফে কোনও চাপ সৃষ্টি করা হয়নি।

শুধু তাই নয়, এদিন আন্তর্জাতিক কূটনীতি নিয়েও কথা বলেন মহম্মদ ইউনুস। মার্কিন প্রেসিডেন্ট ডোনাল্ড ট্রাম্পকে বাংলাদেশে বিনিয়োগের আহ্বান জানান তিনি। এই বিষয়ে ইউনুস বলেন, “ট্রাম্প একজন সমঝোতাকারী, তাই আমি তাঁকে বলছি, আসুন, আমাদের সঙ্গে ব্যবসা করুন।” তবে তিনি এও জানান যে, ট্রাম্প প্রশাসন বাংলাদেশকে উপেক্ষা করলে কিছু সমস্যা তৈরি হতে পারে। তবে এর প্রভাবে গণতান্ত্রিক প্রক্রিয়া থামবে না বলে আশ্বাস দেন ইউনুস।